Η **Ελισάβετ Χλαπουτάκη** είναι φιλόλογος, απόφοιτος του Τμήματος Φιλολογίας του Αριστοτελείου Πανεπιστημίου Θεσσαλονίκης με ειδίκευση Κλασικής Φιλολογίας. Είναι κάτοχος μεταπτυχιακού διπλώματος ειδίκευσης στις Επιστήμες της Αγωγής με κατεύθυνση «Γλώσσα και Λογοτεχνία στην Εκπαίδευση» (Πανεπιστήμιο Δυτικής Μακεδονίας) και διδακτορικού διπλώματος του Π.Τ.Ν./Πανεπιστήμιο Δυτικής Μακεδονίας με θέμα της διδακτορικής διατριβής «Παιδαγωγικές Πρακτικές Κριτικού Γραμματισμού».

Έχει υπηρετήσει ως καθηγήτρια φιλολογίας στη Δευτεροβάθμια Εκπαίδευση από το 1998 και ως διευθύντρια σχολικής μονάδας από το 2017 έως το 2023. Από τον Μάρτιο του 2023 υπηρετεί ως Σύμβουλος Εκπαίδευσης Φιλολόγων στη Διεύθυνση Δευτεροβάθμιας Εκπαίδευσης Δυτικής Θεσσαλονίκης.

Έχει συντονίσει την ομάδα ειδικών επιστημόνων για την εκπόνηση του Προγράμματος Σπουδών Νέας Ελληνικής Γλώσσας για το Λύκειο και του Οδηγού για τον εκπαιδευτικό κατά την περίοδο 2014-2015 και έχει υλοποιήσει επιμορφωτικά προγράμματα του ΙΕΠ σχετικά με το γνωστικό αντικείμενο της νεοελληνικής γλώσσας. Από το 2017 συνεργάζεται με το Πανεπιστήμιο Δυτικής Μακεδονίας ως διδάσκουσα στο ΔΠΜΣ «Επιστήμες της Αγωγής: Η διδασκαλία της Νέας Ελληνικής Γλώσσας».

Το συγγραφικό έργο της περιλαμβάνει δημοσιεύσεις (άρθρα σε ελληνόγλωσσα και ξενόγλωσσα επιστημονικά περιοδικά, κεφάλαια σε συλλογικούς τόμους) στις περιοχές: παιδαγωγική του κριτικού γραμματισμού, αξιολόγηση του εκπαιδευτικού, θέματα εφηβικής λογοτεχνίας. Επίσης, έχει συμμετάσχει σε πλήθος συνεδρίων με εισηγήσεις σχετικά με τη διδασκαλία της νέας ελληνικής γλώσσας.